Búist er við aftakaveðri á nær öllu landinu á morgun.vísir / vilhelm Mögulegt er að öllum leiðum út úr höfuðborgarsvæðinu verði lokað í um sólarhring frá hádegi á morgun . Áður hafði Vegagerðin sagt á heimasíðu sinni að búist væri við að leiðunum yrði lokað . Orðalagið hefur verið mildað í uppfærðri tilkynningu á vef Vegagerðarinnar og nú segir að lokanir séu mögulegar . „ Líkast til höfum við kveðið full sterkt að orði í síðasta pósti og þótt talað hafi verið um áætlaðar lokanir hafa margir skilið það sem svo að lokanirnar væru fast ákveðnar , “ segir í tilkynningu frá Vegagerðinni . Er áréttað að Vegagerðin muni að sjálfsögðu miða aðgerðir sínar við aðstæður hverju sinni , vonandi þurfi ekki að loka öllum þessum vegum - eða loka þeim svona lengi – en rétt sé að vara við og vera við öllu búin . Búist er við aftakaveðri á nær öllu landinu á morgun og hefur Veðurstofan gefið út appelsínugula viðvörun nær alls staðar . Líklegt er að öllum helstu leiðum út úr Reykjavík verði lokað um hádegi á morgun.vísir / hjalti Á vef Vegagerðarinnar segir að Suðurlandsvegur ( frá Rauðavatni að Hveragerði ) , bæði um Hellisheiði og Þrengsli , verði líklegast lokaður frá hádegi á morgun , þriðjudag , til klukkan 13 á miðvikudag . Sömu sögu er að segja um Reykjanesbraut . Vegagerðin gerir sömuleiðis ráð fyrir að Vesturlandsvegi um Kjalarnes verði lokað klukkan 13 á morgun og í sólarhring . Að neðan má sjá áætlun Vegagerðarinnar um lokanir eins og staðan er núna en tekið skal fram að ef veðurspá breytist – eða aðrar aðstæður – geti lokanir tekið mið af því . Fréttin hefur verið uppfærð eftir uppfærða tilkynningu frá Vegagerðinni .